Berugte transitorower in hofElvis Press Makhubela (Foto: Verskaf) ŉ Berugte transitorower sal na verwagting Donderdag in die Nelspruit-landdroshof verskyn vir sy betrokkenheid by transitorooftogte in die Sabie- en Nelspruit-omgewing in Mpumalanga. Hy sal dan hoor of sy borgtog toegestaan word. Die 41-jarige Elvis Press Makhubela het reeds op 20 en 31 Maart in die hof verskyn. Sy borgtogaansoek, wat die staat teengestaan het, is verlede Maandag aangehoor. Kapt. Lloyd Ramovha, woordvoerder van die Valke, sê Makhubela is op 18 Maart vanjaar deur die Valke opgespoor en in hegtenis geneem vir sy betrokkenheid by ten minste twee transitorooftogte in die Sabie- en Nelspruit-omgewing in onderskeidelik 2017 en 2018. Makhubela was na bewering deel van ’n swaar gewapende groep wat op 2 Mei 2017 digby Sabie op ’n kontantvoertuig toegeslaan het wat op pad was na Marble Hall in Limpopo. Hy is in April 2018 in hegtenis geneem in verband met dié rooftog. Hy is egter op borgtog vrygelaat. Hy word ook verbind aan ŉ transitorooftog ŉ jaar later waar hy en ander rowers in ŉ bruin Mercedes-Benz langs die Kamagugu-pad in Kanyamazane naby Nelspruit, ’n kontantvoertuig van die pad afgedwing het. Hulle het op die kontantvoertuig losgebrand en toe die kluise met behulp van springstof oopgekry. Hulle is met ’n onbekende bedrag geld vort. Ramovha sê ŉ ondersoek deur die Valke het Makhubela sedertdien verbind met die voorval in Nelspruit, wat tot sy inhegtenisneming vanjaar gelei het. Makhubela sal na verwagting in Oktober vanjaar in die Graskop-hooggeregshof in Mpumalanga verhoor word vir die eerste voorval in 2017, waarvoor hy borgtog toegestaan is. Hy verskyn saam met sy 47-jarige medepligtige, Lehlohonolo Tleketle, wat reeds 30 jaar effektiewe tronkstraf uitdien. Volgens Ramovha word Makhubela se moontlike betrokkenheid by ander verwante transitorooftogte in die provinsie ook ondersoek. Die polisie verwag dat nog verdagtes in hegtenis geneem sal word namate die ondersoek vorder.